钦定古今图书集成/明伦汇编/氏族典/第575卷 > 完颜思烈
## 钦定古今图书集成/明伦汇编/氏族典/第575卷 > 完颜思烈

按《金史思烈传》：内族：思烈，南阳郡王襄之子也。资性
详雅，颇知书史。自五六岁入宫，充奉御，甚见宠幸，世
号曰自在奉御。当宣宗入承大统，胡沙虎跋扈，思烈
尚在髫龀，尝涕泣跪抱帝膝，致说曰：“愿早诛权臣，以
靖王室。”帝急顾左右掩其口，自是帝甚器重之。后由
提点近侍局迁都点检。天兴元年，汴京被围，哀宗以
思烈权参知政事，行省事于邓州。率诸军发自汝州，
过密县，遇元兵，遂败绩于京水，中京留守、元帅左监
军任守真死之。上闻，罢思烈行省之职，以守中京。无
何，元兵围中京未能下，崔立遣人监思烈子于中京
城下，招之使降。思烈不顾，令军士射之。既而知崔立
已以汴京归顺，病数日而死。